b'\n_START_ARTICLE_\nAnton Dolenc (in\xc5\xbeenjer)\n_START_PARAGRAPH_\nDr.h.c. Anton Dolenc (Celovec, 15. sije\xc4\x8dnja 1905. - Zagreb, 3. srpnja 1984.), hrvatski elektrotehni\xc4\x8dki stru\xc4\x8dnjak, in\xc5\xbeenjer elektrostrojarstva i izumitelj slovenskoga podrijetla.\n_START_SECTION_\n\xc5\xbdivotopisi\n_START_PARAGRAPH_\nRo\xc4\x91en u Celovcu. U Ljubljani maturirao na humanisti\xc4\x8dkoj gimnaziji u Ljubljani 1923. godine. \xc4\x8cetiri godine poslije diplomirao na Tehni\xc4\x8dkom fakultetu u Ljubljani. Od 1932. zaposlio se kao in\xc5\xbeenjer u tvrtki "Siemens" d. d. Zagreb. Iste 1932. upraviteljem u istom poduze\xc4\x87u. Du\xc5\xbenost obna\xc5\xa1a sve do konca Drugoga svjetskog rata. Honorarni nastavnik na Elektrotehni\xc4\x8dkom odjelu Tehni\xc4\x8dkog fakulteta Sveu\xc4\x8dili\xc5\xa1ta u Zagrebu od 1939., odlukom Odjela za prosvjetu Banske vlasti Banovine Hrvatske._NEWLINE_Na Tehni\xc4\x8dkom fakultetu u Zagrebu redoviti profesor od 1946. godine. Prvi dekan tek osnovanoga Elektrotehni\xc4\x8dkoga fakulteta (1956.). Radio u Ljubljani na Elektrotehni\xc4\x8dkom fakultetu u Ljubljani (1971.\xe2\x80\x9374.). Do 1984. direktor i savjetnik u Kon\xc4\x8daru, prijeratnom Siemensu. Suradnik prof. Tome Bosanca, "\xc4\x8dovjeka koji je projektirao najve\xc4\x87i generator na svijetu", "oca elektronike" u "Kon\xc4\x8daru" prof. Zlatka Plenkovi\xc4\x87a, prof. Zvonimira Siroti\xc4\x87a, prof. Vojislava Bege i dr._NEWLINE_Konstruirao generator za elektranu Mariborski otok. Dolen\xc4\x8dev generator je bio predlo\xc5\xbeak prema kojemu su poslije izgra\xc4\x91eni jo\xc5\xa1 ve\xc4\x87i, na svijetu poznati generatori. Za izgradnju te centrale odlikovala ga je Vlada FNRJ. Za \xc5\xbeeljezaru Jesenice izgradio motor, najve\xc4\x87i u Europi za \xc5\xa1to je odlikovan. Pokreta\xc4\x8d hrvatske elektroindustrije i organizator proizvodnje elektri\xc4\x8dnih strojeva. U cijeloj biv\xc5\xa1oj Jugoslaviji sudjelovao u elektrifikaciji \xc5\xbeeljezara i inih metalur\xc5\xa1kih kombinata. Vode\xc4\x87i stru\xc4\x8dnjak u cijeloj biv\xc5\xa1oj Jugoslaviji na podru\xc4\x8dju elektri\xc4\x8dnih strojeva, elektri\xc4\x8dnih centrala i elektrifikacije \xc5\xbeeljezni\xc4\x8dkih pruga. Sudjelovao u gradnji velikih elektri\xc4\x8dnih generatora i elektri\xc4\x8dnih postrojenja. Uspje\xc5\xa1no povezao znanost i gospodarstvo. Timski je uspje\xc5\xa1no njegovom zaslugom rije\xc5\xa1eno pedesetak iz podru\xc4\x8dja elektrostrojarstva i elektroenergetike. Zavod je uspostavio suradnju s Rudarsko\xe2\x80\x93metalur\xc5\xa1kim kombinatom Zenica, s Metalur\xc5\xa1kim kombinatom Smederevo, Istarskim ugljenokopima Ra\xc5\xa1a, Slovenskim \xc5\xbeelezarnama itd._NEWLINE_Dolenc je izumio trofazni sinkroni generator s kompaundiranom uzbudom (samouzbudni generator) te posebnu konstrukciju asinkronog motora s \xc4\x8detverokutnim statorskim limom. Uveo lakiranu \xc5\xbeicu umjesto \xc5\xbeice izolirane pamukom u tehnologiju izrade asinkronih motora. _NEWLINE_Napisao je ud\xc5\xbebenike o transformatorima, asinkronim strojevima, sinkronim strojevima, kolektorskim strojevima i dr.'